天柱峰
作者：范成大
朝代：宋

paragraphs: 衡山紫蓋連延處，一峰巉絕擎玉宇。
漢家憚遠不能到，寓祭灊山作天柱。
我今卧遊長揜關，却寓此石充灊山。
形摹三尺氣萬仞，世間培塿何由攀。
南州山骨朶清淑，乳孽砂牀未超俗。
神奇都賦小崢嶸，雷雨飛來伴幽獨。
哦詩月明清夜闌，坐看高影橫屋山。
摩霄拂雲政如此，吾言實夸誰敢刪。